Avdelingsplan for Gresshoppa 2022 - 2023

Fagområdet Natur, miljø og teknologi

**Barna skal få oppleve naturen som en arena for lek og læring**

1. Vi er ute hver dag, hvor barna gjør seg kjent med ulike årstider og vær.
2. Vi har turdager hver uke, hvor halve barnegruppen har hver sin turdag.
3. Vi skal legge til rette så barna får kjennskap til naturen og hvordan man skal vise respekt for det rundt som lever rundt oss.
4. Vi bruker nærmiljøet og skogen, og gir barna gode naturopplevelser.
5. Barna blir tilbudt aktiviteter og leker som fremmer nysgjerrighet, og får tid til undring.
6. Vi benytter naturmaterialer og gjenbruksmaterialer i hverdagen.
7. Vi benevner begreper i samspill med barna.

**Barna skal få erfaringer med bruk av teknologi**

1. Vi gir barna tilgang og erfaring med ulike verktøy, både i konstruksjonslek og i formingsaktiviteter.
2. Vi eksperimenterer og utforsker med teknologi.

**Barna skal få kjennskap til bærekraftig utvikling**

1. Vi ønsker at barna skal få erfaring med kildesortering og ta det aktivt i bruk i hverdagen.
2. Vi legger til rette for at barna opplever likestilling og har de samme mulighetene i hverdagen, og alle skal kjenne på mestring.

“I barnehagen skal alle barn kunne erfare å være betydningsfulle for hverandre og få oppleve positivt samspill med barn og voksne. Barnehagen skal legge til rette for utvikling av vennskap og sosialt fellesskap. Barnas selvfølelse skal støttes, samtidig som de skal få hjelp til å mestre balansen mellom å ivareta egne behov og det å ta hensyn til andres behov. “ (s. 19, Rammeplan for barnehagen 2017).

Barnehagen skal også bidra til barnas trivsel, livsglede, mestring og følelse av egenverd og forebygge krenkelse og mobbing. Barnehagen skal være et trygt og utfordrende sted der barna kan prøve ut ulike sider ved samspill, fellesskap og vennskap. Gjennom å etablere struktur og trygge rammer i hverdagen vil barna oppleve at det skapes rom for å si fra på godt og vondt. De voksne må ha fokus på relasjoner i barnegruppen, legge til rette for gode lekesituasjoner og sørge for at barna knytter vennskap på kryss og tvers av kjønn og alder.

Barna skal få støtte i å mestre motgang, håndtere utfordringer og bli kjent med egne og andres følelser.

"Barnehagens innhold skal være allsidig, variert og tilpasset enkeltbarnet og barnegruppen. I barnehagen skal barna få leke og utfolde skaperglede, undring og utforskertrang. Arbeidet med omsorg, danning, lek, læring, sosial kompetanse og kommunikasjon og språk skal ses i sammenheng og samlet bidra ti barns allsidige utvikling. " (s. 19, Rammeplanen.)

"Leken skal ha en sentral plass i barnehagen, og lekens egenverdi skal anerkjennes. Barnehagen skal gi gode vilkår for lek, vennskap og barnas egen kultur. Leken skal være en arena for barnas utvikling og læring, og for sosial og språklig samhandling. Barnehagen skal inspirere til og gi rom for ulike typer lek både ute og inne. " (s. 20, Rammeplanen.)

**Livsmestring og psykososialt barnehagemiljø**

1. Vi ønsker at alle barna skal oppleve gode relasjoner i barnehagen. Hvert enkelt barn skal bli sett etter sine behov og interesser.
2. Vi ønsker at barna lærer måter man utrykker følelser på, vi trener på å si stopp, samarbeide og dele. De skal også sette grenser for egen kropp og egne valg, og oppleve at de blir respektert og hørt.
3. Vi er gode forbilder og rollemodeller for barna og har en anerkjennende holdning ovenfor barn og voksne. Vi hjelper barna med å lytte til hverandre og tolerere at man er forskjellige.
4. Vi setter ord på følelser og står i situasjoner sammen med barna.
5. Vi har samlingsstunder og lekegrupper hver dag. Gjennom lek og samspill ønsker vi at barna skal få utviklet sin egen identitet og erfare at vi også er forskjellige og at det er positivt.
6. Lekemiljøet på Gresshoppa tilrettelegges for at det skal invitere til lek og aktiviteter som fremmer utviklingen av sosial kompetanse og vennskap, og vi deler barna i grupper hver dag.